Sosiaali- ja terveysministeriö

Kirjaamo

PL 33

00023 VALTIONEUVOSTO

Sosiaali- ja terveysministeriön lausuntopyyntö STM051:00/2016

Sosiaali- ja terveysministeriö on pyytänyt Eläketurvakeskukselta lausuntoa luonnoksesta hallituksen esitykseksi perustulokokeilusta ja tuloverolain 92 §:n väliaikaisesta muuttamisesta.

Esityksessä ehdotetaan säädettäväksi laki perustulokokeilusta ja muutettavaksi tuloverolakia. Perustulokokeilu toteutettaisiin vuosina 2017 ja 2018. Kokeiluun valituille Kansaneläkelaitos maksaisi kokeilun aikana perustuloa 560 euroa kuukaudessa. Perustulo olisi saajalleen verovapaata tuloa, eivätkä sen määrää vähentäisi perustulon saajan muut tulot.

Perustulokokeilun perusteella on tarkoitus arvioida, voidaanko perustulon avulla uudistaa sosiaaliturvaa siten, että erityisesti työn tekemiseen liittyvät kannustinloukut vähenisivät.

Kokeilun tavoitteena on selvittää, minkälaisia vaikutuksia ilman tarveharkintaa maksettavalla perustulolla on lähtötilanteessa työttöminä olevien, työmarkkinatukea tai peruspäivärahaa saavien henkilöiden työmarkkinakäyttäytymiseen ja osallisuuteen. Perustulon vaikutuksia arvioitaessa kokeiluryhmää verrattaisiin verrokkiryhmään, joka koostuu niistä kohdejoukkoon kuuluvista, jotka eivät saa perustuloa. Kokeilun toimeenpanosta vastaa Kansaneläkelaitos.

# Eläketurvakeskuksen kanta

Eläketurvakeskus lausuu perustulokokeilusta ainoastaan siltä osin kuin kokeilulla on vaikutusta työeläkejärjestelmän toimeenpanoon.

**Eläkkeen karttuminen palkattomalta ajalta**

Nykyisin työeläkettä karttuu työansioiden lisäksi tietyiltä palkattomilta ajoilta. Palkattomilta ajoilta karttuu yleensä eläkettä silloin, kun henkilölle maksetaan jotakin sosiaalietuutta. Eläketurvakeskus toteaa, että näin lyhyen kokeilun vuoksi ei ole tarkoituksenmukaista säätää perustuloa työeläkkeen laskennassa huomioon otettavaksi palkattomaksi etuudeksi. Tällaisen uudistuksen toteuttaminen tietojärjestelmiin tulisi erittäin kalliiksi.

Jokainen eläkettä kartuttavien päivärahojen ja etuuksien maksaja ilmoittaa tiedot maksamistaan etuuksista Eläketurvakeskukselle. Työeläkejärjestelmä tarvitsee palkattomilta ajoilta etuuden perusteena olevan ansion, maksettujen päivien lukumäärän ja ajanjaksot sekä mahdollisen suhteutusprosentin. Suhteutusprosentilla tarkoitetaan sitä lukua, joka saadaan kun suhteutetaan maksettu etuus täyteen mahdolliseen. Jos esimerkiksi osa on maksettu työnantajalle tai se on yhteensovitettu jonkin etuuden kanssa, työntekijälle pitää karttua eläkettä vain siitä osasta etuuden perusteena olevaa ansiota, joka vastaa työntekijälle maksettua osuutta. Näin vältetään päällekkäinen karttuminen etuuksista ja työansioista tai muista etuuksista.

Esimerkiksi Kela ilmoittaa ansiosidonnaisista etuuksista sairauspäiväraha-, vanhempainpäiväraha- ja Kelan kuntoutusetuusajat. Lisäksi Kelalta tarvitaan työmarkkinatuen ja peruspäivärahan etuusajat sekä kotihoidontukiajat ja suoritetun tutkinnon taso. Työttömyyskassat ilmoittavat ansiosidonnaiset työttömyyspäivärahat ja vakuutusyhtiöt työtapaturma- ja liikennevakuutuksen etuudet.

Työeläkejärjestelmän kannalta oleellista on, että Eläketurvakeskukselle on ilmoitettu perustulokokeilussa mukana oleville henkilöille nykyisten palkattomien etuuslajien mukaiset palkattomat etuusjaksot perustulon maksuajalta.

Perustulokokeilun aikana henkilö voi joutua valitsemaan, kannattaako hänen hakea kotihoidontukea tai vaikkapa osatyökyvyttömyyseläkettä. Jos henkilö valitsee näiden etuuksien sijasta perustulon, tällä on vaikutusta eläkkeen karttumiseen.

Kelan tulisi huolehtia siitä, että henkilöt saavat valintatilanteessa tiedon myös valinnan vaikutuksesta työeläkekarttumaan. Kelan tulisi lisäksi tiedottaa henkilöille eri rekisteritietojen eroavaisuuksista perustulokokeilun aikana.

**Tulevan ajan ansio**

Työeläkejärjestelmän työkyvyttömyyseläkkeessä eläkkeeseen lasketaan karttuneen eläkkeen lisäksi mukaan myös ns. tulevan ajan eläkeosa eli laskennallinen eläkekarttuma työkyvyttömyyseläketapahtumavuodesta eläkeikään. Tätä tulevan ajan eläkeosaa laskettaessa käytetään ansioperusteena viimeisten viiden kalenterivuoden keskiansiota. Tämän keskiarvon laskentaan otetaan mukaan myös tälle ajalle kohdistuvien ansiosidonnaisten etuusaikojen ansioperusteet ja työmarkkinatuki-/peruspäiväraha-aika työeläkelaeissa mainitun kiinteän ansioperusteen mukaan.

Jos perustuloa maksetaan työmarkkinatuen tai peruspäivärahan sijasta, tulee tällaiselta ajalta maksettu etuus ilmoittaa työeläkejärjestelmälle työmarkkinatukena tai peruspäivärahana (riippuen siitä, minkä etuuden sijaan perustuloa maksetaan), jotta etuus tulee tulevan ajan laskennassa huomioitua kuten nykyisin.

Jos perustulokokeilun aikana tutkitaan työmarkkinatuen tai peruspäivärahan saamisen edellytyksiä ja esimerkiksi henkilön työhön menon johdosta työmarkkinatuki/peruspäivärahajakso rekistereissä päättyy, vaikka perustulon maksaminen jatkuu, tulisi vastaavasti rekisteröidä henkilölle uusi työmarkkinatuki/peruspäivärahajakso, kun näiden etuuksien saamisen edellytykset jälleen perustulokokeilun aikana täyttyvät. Jos näin ei ole, tulevan ajan ansio voi jäädä liian pieneksi.

Jos ansaintajärjestelmään rekisteröidään koko perustulokokeilun ajalle joko työmarkkinatuki- tai peruspäivärahajakso riippumatta siitä, olisiko henkilöllä todellisuudessa ilman perustulokokeilua ollut oikeus näihin etuuksiin, voi tämä johtaa hieman liian suureen tulevan ajan ansioon. Jos henkilölle on maksettu esimerkiksi palkkaa perustulokokeilun ajalta, ei samalta ajalta liene tarkoituksenmukaista ottaa tulevan ajan ansiolaskennassa huomioon myös työmarkkinatukea/peruspäivärahaa.

Eläketurvakeskuksen näkemyksen mukaan Kelan tulee perustulokokeilutapauksissa ilmoittaa työmarkkinatuki ja peruspäiväraha työeläkejärjestelmän rekisteriin ja välittää niistä tiedot työeläkejärjestelmän käytössä olevilla palveluilla ikään kuin ne olisi maksettu ilman perustulokokeilua.

**Perustulokokeiluun osallistuvien henkilöiden rekisteröinti**

Lakiehdotuksen 18 §:ssä todetaan, että rekisteriin kerättyjä tietoja saa käyttää vain perustulokokeilun hallinnoinnissa, tilastoinnissa ja kokeilua koskevissa tutkimuksissa. Työeläkejärjestelmässä olisi mahdollisten jälkiselvittelyjen varalta hyvä olla tieto siitä, ketkä kokeilussa ovat olleet mukana. Eläketurvakeskuksen mielestä tästä tietojensaantioikeudesta tulisi olla lakiehdotuksessa säännös.

**Muita huomioita**

Lakiehdotuksen 9 §:n 7. kohdassa mainitaan sotilastapaturmalaki. Eläketurvakeskuksen käsityksen mukaan sotilastapaturmalaki on suunniteltu korvattavaksi lailla sotilastapaturman ja palvelussairauden korvaamisesta ja lailla tapaturman ja palvelussairauden korvaamisesta kriisinhallintatehtävässä.

Lakiehdotuksen 9 §:n 10. kohdan mukaan 1-9 kohdassa mainittua etuutta vastaavat ulkomaiset etuudet ovat estäviä etuuksia. Ulkomaiset etuudet saattavat olla määrältään hyvin pieniä. Tulisi selvittää, miten Kansaneläkelaitos saa tiedon näistä etuuksista. Jos tiedonsaanti ei ole ajantasaista, siitä voi seurata takaisinperintätilanteita.

Lakiehdotuksen 19 §:n mukaan Kansaneläkelaitoksella on oikeus saada tietoja kokeilun seurantaa ja arviointia varten mm. Eläketurvakeskukselta. Tulisi selvittää, onko säännös tiedonsaantioikeudesta riittävä ja onko mitään tilannetta, jossa tieto pitäisi saada työeläkelaitoksesta tai muusta vakuutusyhtiöstä, esimerkiksi rekisteröityjen lisäeläkejärjestelyjen tai vapaaehtoisten lisäeläkejärjestelyjen perusteella maksettavista eläkkeistä.

Perustulokokeilu ei Eläketurvakeskuksen mielestä saa vaikuttaa työeläkejärjestelmän toimeenpanoon eikä etuudensaajille maksettavan työeläkkeen määrään.

Eläketurvakeskus on valmis osallistumaan lakiesityksen jatkokäsittelyyn.

ELÄKETURVAKESKUS

Riitta Korpiluoma Jaana Rissanen